CELEX: C2005/115/58
Language: el
Date: 2005-05-14 00:00:00
Title: Υπόθεση Τ-113/05: Προσφυγή — αγωγή του Άγγελου Αγγελίδη κατά του Ευρωπαϊκού Κοινοβουλίου, η οποία ασκήθηκε στις 28 Φεβρουαρίου 2005

14.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 115/32
            
         Προσφυγή — αγωγή του Άγγελου Αγγελίδη κατά του Ευρωπαϊκού Κοινοβουλίου, η οποία ασκήθηκε στις 28 Φεβρουαρίου 2005
   (Υπόθεση Τ-113/05)
   (2005/C 115/58)
   Γλώσσα διαδικασίας: η γαλλική
   Ο Άγγελος Αγγελίδης, κάτοικος Λουξεμβούργου, εκπροσωπούμενος από τον δικηγόρο Eric Boigelot, άσκησε στις 28 Φεβρουαρίου 2005, ενώπιον του Πρωτοδικείου των Ευρωπαϊκών Κοινοτήτων, προσφυγή — αγωγή (στο εξής: προσφυγή) κατά του Ευρωπαϊκού Κοινοβουλίου
   Ο προσφεύγων — ενάγων (στο εξής: προσφεύγων) ζητεί από το Πρωτοδικείο:
   
               —
            
            
               να ακυρώσει την απόφαση του Γενικού Γραμματέα του Κοινοβουλίου, της 24ης Μαρτίου 2004, περί απορρίψεως της υποψηφιότητας του προσφεύγοντος για τη θέση Α2 του διευθυντή Δ (Δημοσιονομικές Υποθέσεις) της ΓΔ «Εσωτερικές πολιτικές της Ένωσης» (προκήρυξη κενής θέσεως αριθ. 10069), στην οποία διορίστηκε ένας άλλος υποψήφιος,
            
         
               —
            
            
               να ακυρώσει τον διορισμό άλλου υποψηφίου στην εν λόγω θέση,
            
         
               —
            
            
               να ακυρώσει την απόφαση της ΑΔΑ της 23ης Νοεμβρίου 2004, περί απορρίψεως της διοικητικής ενστάσεως, που ασκήθηκε βάσει του άρθρου 90, παράγραφος 2, του ΚΥΚ, κατά της αποφάσεως περί απορρίψεως της υποψηφιότητάς του, καθώς και κατά της αποφάσεως περί διορισμού άλλου υποψηφίου στην εν λόγω θέση,
            
         
               —
            
            
               να του επιδικάσει χρηματική ικανοποίηση για την ειδική βλάβη, υπολογιζόμενη ex æquo et bono στο ποσό των 5 000 ευρώ, υπό την επιφύλαξη αυξήσεως ή μειώσεως κατά τη διάρκεια της δίκης,
            
         
               —
            
            
               να καταδικάσει το καθού — εναγόμενο στα δικαστικά έξοδα..
            
         Ισχυρισμοί και κύρια επιχειρήματα:
   Προς στήριξη της προσφυγής του, ο προσφεύγων προβάλλει την έλλειψη αιτιολογίας της προσβαλλομένης αποφάσεως, κατά παράβαση του άρθρου 25 του ΚΥΚ. Προβάλλει επίσης την παράβαση της προκηρύξεως κενής θέσεως, των άρθρων 29, παράγραφος 1, και 45 του ΚΥΚ, παραβίαση των αρχών της ίσης μεταχειρίσεως και της προσδοκίας για εξέλιξη της σταδιοδρομίας, καθώς και πρόδηλη πλάνη εκτιμήσεως, λόγω του ότι η επαγγελματική εμπειρία του, η υπευθυνότητά του και οι ικανότητές του όσον αφορά τη διαχείριση και τη διαπραγμάτευση είναι καλύτερες από εκείνες του επιλεγέντα υποψηφίου. Ο προσφεύγων προβάλλει τέλος κατάχρηση εξουσίας.